Koronavirus – EU:n toimet

Jokaisen saatavilla olevan euron käyttäminen kaikin mahdollisin tavoin ihmishenkien pelastamiseksi ja elinkeinojen suojelemiseksi

1.Johdanto

Koronavirusepidemia koettelee Eurooppaa tavoilla, joita ei vielä muutama kuukausi sitten olisi voitu kuvitellakaan. Tämä kriisi on ennen kaikkea kansanterveysuhka, ja Euroopan komission työssä on kyse ihmishenkien pelastamisesta ja elinkeinojen suojelemisesta. Tässä hengessä olemme pyrkineet kaikin tavoin tukemaan eurooppalaisia terveydenhoitoalan ja etulinjan työntekijöitä, jotka tekevät sankarillista työtä hoitamalla potilaita ja auttamalla yhteiskuntaa pysymään toiminnassa. Lisäksi olemme pyrkineet tukemaan kaikkia niitä, jotka ovat joutuneet lopettamaan työnteon tai jäämään kotiin suojatakseen toisiaan virukselta.

Kriisin syvyys ja laajuus edellyttävät ennennäkemättömän mittavia, nopeita ja solidaarisia toimia. Tukea tarvitaan kiireesti: on ostettava ja toimitettava lääkinnällisiä laitteita ja suojavarusteita sekä varmistettava, että vähävaraisimmilla on edelleen mahdollisuus saada elintarvikkeita ja täyttää muut perustarpeensa. On varmistettava, että ihmisillä on tuloja ja työpaikka, johon he voivat palata, on pidettävä yritykset toiminnassa ja varmistettava, että taloutemme on valmis nousuun heti kun se on mahdollista.

Tämä on ollut komission laajan toimenpidepaketin liikkeellepaneva voima. Pakettiin sisältyy teollisuuden kannustaminen lisäämään tarvikkeiden tuotantoa, yhteisen suojavarustevaraston perustaminen, jotta varusteita voidaan jakaa välittömästi sinne, missä niitä tarvitaan, sekä yhteishankintojen järjestäminen jäsenvaltioiden kanssa kiireellisimpien tarvikkeiden tilaamiseksi. Lisäksi perustettiin eri puolilta Eurooppaa koottujen asiantuntijoiden ryhmä, jonka tehtävänä on varmistaa, että jäsenvaltioilla on parhaat saatavilla olevat tiedot, ja hoitojen ja rokotteiden tutkimukseen osoitettiin välittömästi rahaa.

Komissio on myös parantanut EU:n talousarviovarojen saatavuutta, tehnyt valtiontukisäännöistä täysin joustavia ja aktivoinut ensimmäistä kertaa vakaus- ja kasvusopimuksen yleisen poikkeuslausekkeen. EU:n toimet yhdessä Euroopan keskuspankin toteuttamien toimien kanssa antavat jäsenvaltioille ennennäkemättömän rahoituskapasiteetin auttaa niitä, jotka tarvitsevat apua eniten.

Osana näitä toimia komissio ehdotti 13. maaliskuuta koronaviruksen vaikutusten lieventämistä koskevaa investointialoitetta. Siinä keskityttiin välittömästi välttämättömiin, käytettävissä ja toteutettavissa oleviin toimiin. Aloite tuli voimaan ennätysajassa, ja sen ansiosta jäsenvaltiot voivat nyt käyttää koheesiopolitiikan rahastojen varoja terveydenhuoltojärjestelmien ja terveydenhuollon ammattilaisten tukemiseen, työntekijöiden ja heidän työnantajiensa tukemiseen työajan lyhentämisjärjestelyjen avulla ja pienyritysten tukemiseen tarjoamalla likviditeettiä. Lisäksi EU:n solidaarisuusrahastoa laajennettiin kattamaan kansanterveysuhat.

Tällä saavutetaan tuloksia käytännön tasolla. Joka päivä on kuitenkin tehtävä enemmän. Tästä syystä Euroopan komissio ryhtyy tänään useisiin ennennäkemättömiin ja rohkeisiin toimenpiteisiin. Tämänpäiväisten ehdotusten ytimessä on yksinkertainen lupaus: Käytämme jokaisen saatavilla olevan euron kaikin mahdollisin tavoin ihmishenkien pelastamiseksi ja elinkeinojen suojelemiseksi.

Jotta tämä olisi mahdollista, ehdotamme tänään seuraavaa:

üLuodaan 100 miljardin euron arvoinen uusi EU:n solidaarisuusväline, jolla autetaan työntekijöitä säilyttämään tulonsa ja yrityksiä pitämään henkilöstönsä.

üTehdään Euroopan rakenne- ja investointirahastoista täysin joustavia, jotta jokainen euro voidaan nyt ohjata tukemaan kansanterveystoimia tai lieventämään ihmisten ja yritysten taloudellista ahdinkoa.

üSiirretään kaikki EU:n tämänvuotisessa talousarviossa käytettävissä olevat eurot hätätilanteen tukivälineeseen, jolla tuetaan ihmishenkien pelastamista.

Lisäksi esitetään konkreettisia ehdotuksia, joilla varmistetaan, että vähävaraisimmat voivat edelleen saada elintarvikkeita, ja annetaan räätälöityä tukea viljelijöille ja kalastajille, jotka ovat monien paikallisyhteisöjemme ytimessä ja auttavat ylläpitämään Euroopan elintarvikeketjua.

Kriisin aikana ei ole varaa hidasteluun, puolittaisiin toimenpiteisiin eikä epäröintiin. Tämänpäiväisellä paketilla Eurooppa osoittaa, että se tekee kaiken voitavansa.

2.Elinkeinojen suojeleminen: Autetaan työntekijöitä säilyttämään työpaikkansa ja yrityksiä pysymään toiminnassa

2.1 SURE: EU:n laajuinen järjestelmä työttömyysriskien lieventämiseksi